Š T A T Ú T

školskej knižnice

V súlade s ustanovením § 14 odsek 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a v nadväznosti na ustanovenie § 12 ods. 2 písm. a) zákona č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb. o pamiatkovej starostlivosti a o zmene a doplnení zákona č. 68/1997 Z. z. o Matici slovenskej (ďalej len „zákon o knižniciach“) vydávam tento Štatút školskej knižnice v Ábelovej. 

Článok 1
Základné ustanovenia

(1)	Školská knižnica v Ábelovej (ďalej len „knižnica“) je školskou knižnicou v zmysle zákona o knižniciach.
(2)	Knižnica je odborným, študijným, informačným, internetovým a čitateľským centrom pre žiakov, pedagogických zamestnancov a nepedagogických zamestnancov (ďalej len „používatelia knižnice“)  Základnej školy v Ábelovej (ďalej len „škola“).

Článok 2
Názov, adresa a identifikačné číslo školy

(1)	Názov školy znie „Základná škola“
(2)	Adresa školy: Školská 1, 985 13 Ábelová
(3)	Identifikačné číslo školy: 11111111

Článok 3
Názov a adresa knižnice

(1)	Názov knižnice znie „Školská knižnica v Ábelovej“
(2)	Adresa knižnice: Školská 1, 985 13 Ábelová

Článok 4
Právne postavenie a riadenie knižnice

(1)	Knižnica sa zriaďuje ako súčasť Základnej školy v Ábelovej. Knižnica nemá právnu subjektivitu. V právnych vzťahoch zastupuje knižnicu riaditeľ školy.  
(2)	Činnosť knižnice v zmysle jej poslania riadi a kontroluje riaditeľ školy.
(3)	Riaditeľ školy poveruje vedením knižnice školského knihovníka. 
(4)	Na podporu činnosti knižnice môže riaditeľ školy zriadiť knižničnú radu. 

Článok 5
Dátum zriadenia knižnice

Knižnica bola zriadená dňa 10. mája 2006.

Článok 6
Poslanie a úlohy knižnice

(1)	Knižnica poskytovaním knižnično-informačných služieb z vlastného knižničného fondu a sprístupňovaním vonkajších informačných zdrojov zabezpečuje
a)	slobodný prístup k informáciám šírených na všetkých druhoch nosičov,
b)	uspokojovanie kultúrnych, informačných, čitateľských a vzdelávacích potrieb,
c)	celoživotné vzdelávanie a duchovný rozvoj.
(2)	Knižnica v rámci zabezpečovania ďalších úloh
a)	utvára knižničný fond, ktorý využíva na prípravu, riadenie a uskutočňovanie výchovno-vzdelávacej činnosti,
b)	poskytuje knižnično-informačné služby používateľom knižnice,
c)	vedie základnú odbornú evidenciu dokumentov a pomocnú odbornú evidenciu periodík,
d)	vedie evidenciu používateľov knižnice a evidenciu výpožičiek,
e)	realizuje aktivity zamerané na podporu a rozvoj čitateľskej kultúry používateľov knižnice,
f)	spolupracuje pri individuálnej príprave žiakov na vyučovanie,
g)	koordinuje a metodicky usmerňuje informačnú výchovu,
h)	pripravuje učebné pomôcky a programy na informačnú výchovu v rámci jednotlivých vyučovacích predmetov,
i)	spolupracuje so školou, kultúrnymi, záujmovými a inými vzdelávacími inštitúciami v regióne,
j)	zabezpečuje propagáciu služieb a plánovaných aktivít.

Článok 7
Poskytovanie knižnično-informačných služieb

(1)	Knižnica poskytuje základné a špeciálne knižnično-informačné služby používateľom knižnice.
(2)	V súlade s ustanovením § 13 ods. 2 písm. d) zákona o knižniciach spôsob a rozsah knižnično-informačných služieb upravuje knižnica v Knižničnom a výpožičnom poriadku Školskej knižnice v Ábelovej. 

Článok 8
Financovanie knižnice

(1)	Objem finančných prostriedkov pre činnosť knižnice sa každoročne vyčleňuje v rozpočte školy z pridelených finančných prostriedkov v takom rozsahu, aby bolo možné koncepčne a systematicky zabezpečovať úlohy knižnice podľa článku 6.
(2)	Finančné prostriedky sa prerozdeľujú na
a)	doplňovanie knižničného fondu knižnice, prístup k vonkajším databázam a na internet,
b)	mzdové náklady na školského knihovníka,
c)	priestorové, technické a technologické zabezpečenie knižnice.
(3)	Financovanie knižnice sa môže realizovať aj prostredníctvom doplnkových zdrojov.

Článok 9
Kompetencie školského knihovníka

(1)	Školský knihovník v rámci zabezpečenia odborných činností vykonáva najmä
a)	budovanie, uchovávanie, ochranu a sprístupňovanie knižničného fondu,
b)	vedenie odbornej evidencie, vyraďovanie a revíziu knižničného fondu,
c)	tvorbu a využívanie informačných zdrojov,
d)	sprostredkovanie a poskytovanie informácií,
e)	poznávanie a uspokojovanie kultúrnych, informačných, čitateľských a vzdelávacích potrieb používateľov knižnice,
f)	poskytovanie špeciálnych knižnično-informačných služieb,
g)	plánovanie a realizáciu informačnej výchovy,
h)	vypracúvanie koncepčného zámeru rozvoja knižnice.
(2)	Školský knihovník zabezpečuje v rámci odbornej činnosti vyhodnocovanie a vykazovanie štatistických ukazovateľov o stave a činnosti knižnice v súlade so zákonom č. 540/2001 Z. z. o štátnej štatistike a s požiadavkami Ministerstva školstva Slovenskej republiky. Na schválenie ich predkladá riaditeľovi školy.

Článok 10
Záverečné ustanovenia

(1)	Zmeny údajov v štatúte sa vykonávajú jeho dodatkom.
(2)	Tento štatút nadobúda účinnosť dňom 10. mája 2006.

V Ábelovej dňa 10. mája 2006					PaedDr. Adam Ábelovský
										  riaditeľ